अभी और इंतजार कीजिए आडवाणी जी : मनमोहन  
सिंह ने लोकसभा में में मौजूद भाजपा नेता की ओर देखते हुए कहा कि आडवाणी जी सोचते थे कि पीएम बनना उनका जन्मसिद्ध अधिकार है।
पिछले आम चुनाव में राजग के प्रधानमंत्री पद के उम्मीदवार बनाए गए भाजपा के वरिष्ठ नेता लालकृष्ण आडवाणी पर सीधा वार करते हुए प्रधानमंत्री मनमोहन सिंह ने बुधवार को उनसे कहा कि प्रधानमंत्री बनने के लिए उन्हें साढ़े तीन साल और इंतजार करना होगा। आडवाणी की ओर से बार बार कमजोर प्रधानमंत्री बताये जा रहे सिंह ने बुधवार को लोकसभा में एक चर्चा के जवाब के दौरान सदन में मौजूद भाजपा नेता की ओर देखते हुए कहा कि आडवाणी जी सोचते थे कि प्रधानमंत्री बनना उनका जन्मसिद्ध अधिकार है।  सिंह ने कहा, उन्होंने :आडवाणी ने: मुझे इसलिए कभी माफ नहीं किया कि मैं प्रधानमंत्री बन गया...। उन्होंने कहा कि हम यही कह सकते हैं आडवाणी जी कि भारत की जनता ने स्वतंत्र और निष्पक्ष रूप से हुए चुनाव में हमें सत्ता सौंपी है। सिंह यहीं नहीं रूके, आडवाणी की ओर देखते हुए सिंह ने कहा, आप साढ़े तीन साल और इंतजार कीजिए। सिंह की इस अप्रत्याशित टिप्पणी पर आडवाणी अपना हेडफोन रखकर कुछ प्रतिक्रिया देने के लिए तैयार होते दिखे लेकिन फिर खामोश बैठ गए। प्रधानमंत्री की टिप्पणी पर जहां सत्ता पक्ष के सदस्यों ने जोरदार ठहाका लगाकर मेजें थपथपायी, वहीं विपक्षी सदस्यों ने उनकी बात का कडा प्रतिवाद किया।